Dominica / Dominican passin ja kansalaisuuden myöntäminen ulkomaan kansalaiselle

Dominica / Issuance of Dominican passport and citizenship for a foreign citizen

**Kysymykset**

1. Voidaanko ulkomaan kansalaiselle myöntää Dominican passi?
2. Jos voidaan, millaisia ehtoja passia hakevan ulkomaan kansalaisen tulee täyttää?
3. Voiko ulkomaan kansalainen saada passin myöntämisen yhteydessä Dominican kansalaisuuden, vaikka ei olisi koskaan asunut maassa?
4. Miten passin myöntämisen prosessi etenee edellä kuvatussa tilanteessa?
5. Voiko ulkomaan kansalainen hankkia Dominican passit samalla koko perheelleen ja jos voi, niin miten?
6. Miten passia hakevan henkilöllisyydestä ja kansalaisuudesta varmistutaan prosessin aikana?
7. Millaisia kustannuksia passin hakijalle yllä kuvatussa tilanteessa syntyy?

***Questions***

1. Can a foreign citizen be issued a Dominican passport?
2. If so, what are the requirements for a foreign citizen to acquire a Dominican passport?
3. Can a foreign citizen obtain a Dominican citizenship with the issuance of a Dominican passport even if the foreign citizen had never lived in Dominica?
4. What is the process of issuing the passport in the above described situation?
5. Can foreign citizens acquire passports for their families simultaneously? If so, what is the procedure like?
6. How are the identity and citizenship of the individual applying for the passport verified during the process?
7. What are the costs of acquiring a Dominican passport as a foreign citizen in the above described situations?

## Voidaanko ulkomaan kansalaiselle myöntää Dominican passi?

Dominican valtion vuonna 2021 laatimissa passihakemusohjeissa Dominican kansalaisuus perustuu seuraaviin asioihin: syntymään Dominicassa, syntyperään, adoptioon, kansalaistamiseen tai rekisteröintiin.[[1]](#footnote-1) Dominican valtion ylläpitämän CBI:n (Citizenship by Investment) internetsivun mukaan ulkomaan kansalaiselle voidaan myöntää sijoittamiseen perustuva Dominican kansalaisuus (eng. *citizenship by investment of Dominica* tai *economic citizenship*), jonka perusteella ulkomaan kansalainen voi myös saada Dominican passin. CBI:n internetsivun mukaan sijoittamiseen perustuvan Dominican kansalaisuuden voi saada joko rahallisen lahjoituksen tai kiinteistöön sijoittamisen kautta. Jatkossa tässä kyselyvastauksessa sijoittamiseen perustuvalla Dominican kansalaisuudella viitataan sekä rahallisen lahjoituksen että kiinteistösijoituksen kautta saatuun Dominican kansalaisuuteen. Ulkomaan kansalaisen ei tarvitse Dominican kansalaisuuden myöntämisen yhteydessä luopua toisesta kansalaisuudestaan.[[2]](#footnote-2)

*Citizenship by Investment* -ohjelma[[3]](#footnote-3) (CBI) on Dominican valtion vuonna 1993 perustama ohjelma.[[4]](#footnote-4) Vuonna 2021 PWM (Professional Wealth Management) -lehden CBI Index -indeksin avulla tehdyssä arvioinnissa Dominican CBI-ohjelma arvioitiin parhaaksi CBI-ohjelmaksi vertailluista maista.[[5]](#footnote-5) Transparency Internationalin vuonna 2021 julkaistussa korruptioindeksissä Dominican valtio sijoittui 180 valtion vertailussa sijalle 45 sijan 180 ollessa heikoin mahdollinen sijoitus. Dominica sai pisteet 55/100.[[6]](#footnote-6) Freedom House -järjestön vuonna 2022 julkaistu kansalaisvapauksien ja ihmisoikeuksien toteutumista sekä demokratia-astetta käsittelevä raportti arvioi Dominican valtiota hallitsevan DLP-puolueen (Dominica Labour Party) vaikuttavan vähemmän avoimelta jakamaan tietoa tietyistä ohjelmista mukaan lukien CBI-ohjelmasta.[[7]](#footnote-7)

Vuoden 2022 aikana uutislähteiden mukaan CBI-ohjelmat ja ns. ”kultaiset passit” ovat saaneet kritiikkiä Euroopan unionilta.[[8]](#footnote-8) Euroopan parlamentin päätöslauselmassa 9.3.2022 Euroopan parlamentti katsoo, että ”kultaiset passit” ovat ”eettisesti, oikeudellisesti ja taloudellisesti moitittavia ja muodostavat unionin kansalaisten kannalta useita vakavia turvallisuusriskejä”.[[9]](#footnote-9) Caribbean News Globalin artikkelissa 20.4.2022 David Jessop arvioi Euroopan parlamentin kansalaisuusjärjestelyjä koskevien ehdotuksien voivan vaikuttaa heikentävästi Karibian alueella CBI-ohjelmia tarjoavien valtioiden vuosittaisiin tuloihin.[[10]](#footnote-10)

## Jos voidaan, millaisia ehtoja passia hakevan ulkomaan kansalaisen tulee täyttää?

Dominican valtion ylläpitämien internetsivujen mukaan passia hakevalla ulkomaan kansalaisella täytyy olla Dominican kansalaisuus edellisessä kohdassa mainituin perustein.[[11]](#footnote-11) CBI:n internetsivujen mukaan sijoittamiseen perustuvaa kansalaisuutta hakevan ulkomaan kansalaisen tulee täyttää seuraavat ehdot: hakija on yli 18-vuotias, hakijalla on hyvä maine, hakijalla ei ole rikollisrekisteriä ja hakija on valmis ja halukas tekemään tarvittavan rahallisen sijoituksen joko lahjoituksena EDF:iin (Economic Diversification Fund) tai kiinteistösijoituksena.[[12]](#footnote-12) Rahallisen sijoituksen suuruus vaihtelee sijoitusvaihtoehdosta ja hakijasta riippuvaisten henkilöiden lukumäärän perusteella.[[13]](#footnote-13) Vähimmäissumma, jolla Dominican sijoittamiseen perustuvan kansalaisuuden voi käytettävissä olleista lähteistä löytyneiden kulutietojen perusteella saada, on 108 750 Yhdysvaltain dollaria (USD).[[14]](#footnote-14) Dominican sijoittamiseen perustuvan kansalaisuuden kulujen erottelua on käyty läpi tämän kyselyvastauksen kohdassa 7. Dominican valtion laatimissa Dominican kansalaisille tarkoitetuissa passihakemusohjeissa sanotaan, että passia varten hakijan täytyy toimittaa rekisteröintitodistuksen lisäksi passiin tarvittavat liitteet ja maksaa siihen liittyvät maksut.[[15]](#footnote-15)

Vuoden 2022 heinäkuussa CBI:n internetsivun kohdan ”kielletyt kansallisuudet” mukaan Dominican sijoittamiseen perustuvan kansalaisuuden hakemisessa on lisäehtoja ja -rajoituksia, jotka koskevat seuraavia kansalaisia:

* Kaikilta Syyrian ja Pohjois-Irakin kurdialueen kansalaisilta[[16]](#footnote-16) on kielletty hakemasta sijoittamiseen perustuvaa kansalaisuutta.
* Pohjois-Koreasta ja Sudanista tulevat hakemukset hylätään, paitsi jos hakija ei ole asunut kyseisessä maassa yli 10 vuoteen, hakijalla ei ole varoja maassa, eikä hakija ole harjoittanut liiketoimintaa maassa tai maan kanssa.[[17]](#footnote-17)
* Vuoden 2022 maaliskuun[[18]](#footnote-18) jälkeiset Venäjän tai Valko-Venäjän kansalaisilta saapuvat hakemukset hylätään.[[19]](#footnote-19)

CBI:n internetsivulla on erillisesti kohta ”poikkeukset”, jossa yllä mainittujen maiden lisäksi sanotaan Iranista vastaavasti: iranilaisten hakemukset hyväksytään tapauksissa, joissa henkilö ei ole elänyt Iranissa yli 10 vuoteen, tällä ei ole huomattavia varoja maassa, eikä tämä ole harjoittanut liiketoimintaa maassa tai maan kanssa.[[20]](#footnote-20)

## Voiko ulkomaan kansalainen saada passin myöntämisen yhteydessä Dominican kansalaisuuden, vaikka ei olisi asunut maassa?

Kuten aiemmin mainitaan, Dominican valtion ylläpitämien internetsivujen mukaan ulkomaan kansalainen voi hakea Dominican passia saatuaan Dominican kansalaisuuden.[[21]](#footnote-21)

CBI:n internetsivuston ja PWM:n CBI Index 2021 -raportin mukaan Dominican sijoittamiseen perustuvan kansalaisuuden voi saada käymättä tai asumatta maassa.[[22]](#footnote-22) Saatuaan Dominican kansalaisuuden ulkomaan kansalainen voi hakea passia joko CBIU-yksikön (eng. citizenship by investment unit) valtuuttaman tahon (eng. authorised agents[[23]](#footnote-23)) avulla tai itse[[24]](#footnote-24). Myönnetyn passin voi noutaa joko passinhakija itse tai tämän valtuuttama edustaja.[[25]](#footnote-25)

## Miten passin myöntämisen prosessi etenee edellä kuvatussa tilanteessa?

**Dominican sijoittamiseen perustuvan kansalaisuuden hakeminen**

Dominican valtion internetsivujen mukaan ulkomaan kansalaiselle on myönnettävissä sijoittamiseen perustuva kansalaisuus CBI-ohjelman kautta. Hakija voi anoa kansalaisuutta ohjelmassa vain valtuutetun tahon välityksellä.[[26]](#footnote-26) CBI:n internetsivuilla sijoittamiseen perustuvan kansalaisuuden hakemisen vaiheita kuvataan seuraavasti:

* hakija valitsee valtuutetun tahon CBI:n internetsivujen ”valtuutetut tahot” -listalta (eng. authorised agents).
* hakija ottaa yhteyden valitsemaansa valtuutettuun tahoon.
* CBI:n mukaan valittu taho pyrkii auttamaan hakijaa tarvittavien asiakirjojen[[27]](#footnote-27) valmistelemisessa sekä hakemukseen tarvittavien erillisten järjestelyiden sopimisessa.
* hakemuksen asiakirjat lähetetään CBIU-yksikköön (Citizen by Investment Unit).
* CBIU-yksikkö tarkistaa hakemuksen taustatiedot (eng. due diligence), minkä pohjalta yksikkö tekee hakemuksesta suosituksen Dominican hallitukselle.
* valtuutettu taho vastaanottaa kirjeen, jossa hakemuksen tila ilmoitetaan hakijalle. CBI:n sivuston mukaan kirjeessä ilmoitetaan hakemuksen olevan periaatteessa hyväksytty[[28]](#footnote-28), odottamassa lisätarkastelua tai hylätty.
* valtuutettu taho lähettää hakemuksen kaikkine asiakirjoineen CBIU-yksikköön. CBI:n internetsivujen mukaan valtuutettu taho toimii yhteyshenkilönä kaikissa hakemukseen liittyvissä asioissa CBIU-yksikön ja hakijan välillä. Kyseisessä vaiheessa hakija voi tulla haastatelluksi valtion hallinnon niin halutessa, mutta sivuston mukaan Dominican valtio ei tällä hetkellä yleensä vaadi pakollisia haastatteluja.
* jos hakija saa hyväksytyn päätöksen sijoittamiseen perustuvasta kansalaisuudesta, hakija tekee rahallisen lahjoituksen EDF:iin tai sijoituksen kiinteistöön.
* hakija esittää maksutodistuksen edellä mainituista vaihtoehdoista CBIU-yksikölle, jolloin yksikkö antaa rekisteröintitodistuksen hakijalle.
* rekisteröintitodistuksen saatuaan hakija tai hakijan valtuuttama taho voi hakea Dominican passia.[[29]](#footnote-29)
* hakijan saadessa kansalaisuuden tämän täytyy myös vannoa uskollisuusvala (eng. Oath of Allegience) julkisen notaarin, rauhantuomarin (eng. Justice of the Peace) tai vala-asioita käsittelevän viranomaisen edessä (eng. Comissioner of Oaths).[[30]](#footnote-30)

CBI:n internetsivuilla esitetyn arvion mukaan kansalaisuuden myöntämisprosessi kestää noin kolme kuukautta.[[31]](#footnote-31)

**Dominican passin hakeminen**

Dominican valtion ylläpitämillä sivuilla on Dominican kansalaisille tarkoitetut ohjeet siitä, miten passia voi hakea. Sivuston mukaan hakijan tulee toimittaa passihakemuksen yhteydessä seuraavat asiakirjat: täytetty passihakemus, passimaksutosite, kaksi passikuvaa ja syntymätodistus tai syntymätodistuskopio.[[32]](#footnote-32) CBI:n ja CS Global Partnersin internetsivuilla sekä valtion passinhakuohjeissa sijoittamiseen perustuvan kansalaisuuden saanut henkilön on velvoitettu esittämään rekisteröintitodistuksensa passinhaun yhteydessä.[[33]](#footnote-33) Dominican valtion ylläpitämillä internetsivulla sanotaan, että ensimmäistä kertaa Dominican passia hakevat joutuvat käymään haastattelussa, jonka suorittaa maahanmuuttoviranomainen, tai vaihtoehtoisesti haastattelu voidaan pitää Dominican konsulaattien toimipisteissä.[[34]](#footnote-34) Dominican valtion laatimissa passihakemusohjeissa sanotaan, että ”uusien hakijoiden täytyy käydä maahanmuuttovirastossa, passitoimistossa tai lähimmässä Dominican edustustossa”.[[35]](#footnote-35)

Dominican valtion ylläpitämä sivu arvioi passihakemuksen käsittelyajaksi kaksi viikkoa[[36]](#footnote-36). CBI:n internetsivujen kohdassa ”EDF:n lisämaksut” on kohta, jossa mainitaan passin nopeutetun toimituksen lisämaksusta.[[37]](#footnote-37) Mainitussa kohdassa ei anneta aika-arviota nopeutetulle toimitukselle.

Dominican Kreikan konsulaatin internetsivujen mukaan kaikki passit myönnetään Dominicassa. Konsulaatin internetsivulla sanotaan passihakemusten tulevan käsitellyksi konsulaatissa, josta ne välitetään Dominican passitoimistoon (eng. the Passport Office), missä ne tulostetaan ja toimitetaan konsulaattiin.[[38]](#footnote-38) Dominican Kreikan konsulaatti on CBI:n internetsivuilla nimetty valtuutettu taho sijoittamiseen perustuvan kansalaisuuden hankkimiselle.[[39]](#footnote-39)

Passihakemuksen tullessa hyväksytyksi passin hakija tai tämän valtakirjalla valtuuttama henkilö voi noutaa passin.[[40]](#footnote-40) CBI:n internetsivujen mukaan passi on yleensä voimassa kymmenen vuotta. Lapselle myönnetty passi on voimassa viisi vuotta. Passin voi uusia maksua vastaan. Mikäli hakija anoo Dominican kansalaisuutta kiinteistösijoittamisen kautta, kiinteistöomistuksen tulee jatkua ennalta määritellyn ajan, jotta passin voi uusia. Kiinteistön omistamiseen vaaditut omistusajat on eritelty tämän kyselyvastauksen kohdassa seitsemän.[[41]](#footnote-41)

## Voiko ulkomaan kansalainen hankkia Dominican passit samalla koko perheelleen ja jos voi, niin miten?

CBI:n internetsivun ja Dominican valtion vuonna 2020 laatiman lakimuutoksen mukaan hakijan kansalaisuushakemus voi koskea myös hakijasta (eng. main applicant) hakemusprosessin aikana riippuvaisiksi katsottuja henkilöitä.[[42]](#footnote-42) Kuten aiemmin tässä vastauksessa mainitaan, hyväksytyn kansalaisuushakemuksen jälkeen hakijalla tai hakijoilla on mahdollisuus hakea Dominican passia.[[43]](#footnote-43) CBI:n internetsivun mukaan hakijasta riippuvaisiksi henkilöiksi katsotaan hakijan:

* puoliso.
* hakijan tai tämän puolison alle 18-vuotias lapsi.
* hakijan tai tämän puolison lapsi, joka on 18–30-vuotias ja riippuvainen hakijan tai tämän puolison tuesta[[44]](#footnote-44).
* hakijan tai tämän puolison yli 18-vuotias lapsi, joka on fyysisesti tai psyykkisesti toimintarajoitteinen ja riippuvainen hakijan tai tämän puolison tuesta.
* hakijan tai tämän puolison vanhempi tai isovanhempi, joka on riippuvainen hakijan tai tämän puolison tuesta.
* hakijan tai tämän puolison biologisesti tai laillisesti adoptoitu sisarus, joka on 18–25-vuotias, naimaton, lapseton ja riippuvainen hakijan tai tämän puolison tuesta.
* hakijan tai tämän puolison biologisesti tai laillisesti adoptoitu sisarus, joka on alle 18-vuotias, naimaton, lapseton, riippuvainen hakijan tai tämän puolison tuesta ja jolla on kaikkien huoltajan velvollisuuden täyttävien henkilöiden suostumus.[[45]](#footnote-45)

Vuonna 2020 Dominican valtion tekemän lakimuutoksen mukaan Dominican kansalaisuuden saanut henkilö voi myös rekisteröidä Dominican kansalaiseksi lapsen, joka on syntynyt tai adoptoitu kansalaisuuden myöntämisen jälkeen.[[46]](#footnote-46)

## Miten passia hakevan henkilöllisyydestä ja kansalaisuudesta varmistutaan prosessin aikana?

CBI:n internetsivulla on lueteltu hakemukseen vaadittavat asiakirjat, joiden avulla hakijan henkilöllisyydestä ja kansalaisuudesta pyritään varmistumaan.[[47]](#footnote-47) PWM:n julkaiseman CBI Index 2021 -raportin mukaan Dominican viranomaisten kyky tarkastella hakijoiden taustatietoja arvioitiin parhaaksi CBI-ohjelmaa tarjoavista vertailluista valtioista.[[48]](#footnote-48) CBIU-hakemuksen asiakirjat on kirjattu seuraavasti CBI:n internetsivulla:

* D1 tietojen luovutuslomake (eng. Disclosure form).
* D2 sormenjäljet ja valokuvan vahvistuslomake (täytettävä sormenjälkiä ottavan viranomaisen (eng. fingerprinting officer) läsnä ollessa).
* D3 lääketieteellinen terveyskysely ja todistus (lisensoidun lääketieteen harjoittajan täyttämä).
* D4 sijoitussopimus (eng. Investment Agreement) (koskien EDF-lahjoitusta sijoittamisen vaihtoehtona; vain päähakija täyttää).
* osto- ja myyntisopimus (koskien kiinteistöihin sijoittamisen vaihtoehtoa).
* hakemuslomake 12 (kaksi täytettyä ja notarisoitua kopiota).
* värikopiot kaikista hakijan hallussa olevista passeista.
* syntymätodistus.
* avioliittotodistus / todistus avioliiton purkamisesta, asian soveltuessa hakijaan.
* rikosrekisteriote syntymämaasta, kansalaisuusmaasta, asuinmaasta (jos eri), ja mistä tahansa muusta maasta, jossa hakija on asunut enemmän kuin kuusi kuukautta viimeisen 10 vuoden aikana. Edellä mainitut ehdot koskevat kaikkia vähintään 16-vuotiaita asianosaisia. 12–15-vuotiailta lapsilta vaaditaan vanhempien valaehtoinen todistus siitä, ettei näillä ole rikosrekisteriä.
* värikopio ajokortista.
* värikopiot kaikista henkilöllisyysdokumenteista / kirjoista tai korteista.
* värikopiot kaikista todistuksista asepalveluksesta ja siitä vapauttamisesta, asian soveltuessa hakijaan.
* värikopiot kaikista nimenmuutosasiakirjoista (paitsi avioliitosta seuranneesta nimenmuutoksesta), asian soveltuessa hakijaan.
* kahdeksan passikuvaa.
* todiste asuinosoitteesta (vuokrasopimus tai kulutuslasku (eng. utility bill)).
* värikopiot opintotodistuksista yliopistosta / lukiosta. (eng. university/college diplomas).
* 12–18-vuotialta lapsilta vaaditaan suosituskirje koulun tai yliopiston rehtorilta. 18–30-vuotiailta lapsilta, jotka ovat läsnäolevia arvostetussa ylemmän koulutuksen instituutiossa, vaaditaan instituution virallinen opintorekisteriote tai toimivaltaisen viranomaisen (eng. competent auhtority) laatima kirje koulutukseen kirjautumisesta.
* notarisoitu valaehtoinen todistus rahallisesta tuesta, joka koskee jokaista hakemuksessa olevaa hakijan tuesta riippuvaista 18-vuotiasta tai yli 18-vuotiasta, paitsi hakijan puolisoa.
* HIV-testitulokset (kaikilta vähintään 12-vuotiailta).
* rutiininomaiset veri- ja virtsakoetulokset.
* yksi työelämän suosittelija.
* työtodistus / lausunto rahavaroista (eng. financial statement).
* 12 kuukauden tiliote.
* notarisoitu valaehtoinen todistus tulolähteistä.
* yksityiskohtainen liiketoiminnan raportti / ansioluettelo / CV.
* kirje ministerille.
* maksutodistus hakemuskuluista.

Sivustolla yllä olevan luettelon alle on kirjattu, että kaikki värikopiot tulee olla notarisoitu ja laillistettu ennen kuin asiakirjat toimitetaan. Tämän lisäksi kaikki dokumentit, jotka eivät ole englanniksi, tulee käännättää, notarisoida ja laillistaa ennen asiakirjojen toimittamista.[[49]](#footnote-49)

## Millaisia kustannuksia passin hakijalle syntyy yllä kuvatussa tilanteessa?

Ulkomaan kansalaisen hakiessa Dominican sijoittamiseen perustuvaa kansalaisuutta tämä voi suorittaa joko lahjoituksen tai sijoittaa kiinteistöön, mistä tulee kuluja CBI:n internetsivujen mukaan seuraavasti:

**Lahjoitus / Economic Diversification Fund**

* yksi hakija: 100 000 Yhdysvaltain dollaria (USD).
* hakijan puoliso: 50 000 USD.
* hakijan tai tämän puolison 18–25-vuotias sisarus: 50 000 USD.
* muut hakijat, jotka ovat 18–25-vuotiaita paitsi yllämainitut: 25 000 USD.
* neljän henkilön perhe, jossa on hakija, tämän puoliso ja kaksi muuta näistä riippuvaista, paitsi hakijasta riippuvainen sisarus: 175 000 USD.

EDF-lahjoituksen kautta tehtyyn hakemukseen kuuluu pakollisina lisäkuluina:

* käsittelymaksu: 1000 USD per hakemus.
* taustatietojen tarkastelu (eng. due diligence): hakija 7500 USD, tämän puoliso 4000 USD, 16-vuotias tai yli 16-vuotias hakijasta riippuvainen henkilö 4000 USD.
* todistus myönnetystä kansalaisuudesta, rekisteröintitodistus: 250 USD per henkilö.
* passin nopeutettu toimitus: 1200 USD per henkilö.[[50]](#footnote-50)

**Sijoittaminen kiinteistöihin**

Sijoittamiseen perustuvaa kansalaisuutta hakevan henkilön täytyy ostaa hyväksytty kiinteistö[[51]](#footnote-51), joka on arvoltaan vähintään 200 000 USD. Kiinteistöä tulee omistaa kolme vuotta päivästä, jolloin Dominican kansalaisuus on myönnetty. Mikäli tuleva kiinteistön ostaja hakee myös sijoittamiseen perustuvaa kansalaisuutta, kiinteistö tulee omistaa viisi vuotta päivästä, jona kansalaisuus on myönnetty. Jos hakijalle myönnetään kansalaisuus, seuraavat kulut koskevat hakijaa ja tästä riippuvaisia:

* hakija: 25 000 USD.
* neljän henkilön perhe, jossa on hakija ja kolme hakijasta riippuvaista henkilöä, pois lukien hakijasta riippuvainen sisarus: 35 000 USD.
* kuuden henkilön perhe, jossa on hakija ja viisi hakijasta riippuvaista henkilöä, pois lukien hakijasta riippuvainen sisarus: 50 000 USD.
* seitsemän henkilön perhe, jossa on hakija ja kuusi hakijasta riippuvaista henkilöä, pois lukien hakijasta riippuvainen sisarus: 70 000 USD.
* hakijan tai tämän puolison 18–25-vuotias sisarus: 50 000 USD.
* hakijan tai tämän puolison sisarus, joka on alle 18-vuotias: 25 000 USD.

Kiinteistön sijoittamisen kautta tehtyyn kansalaisuushakemukseen pakollisina lisäkuluina kuuluu:

* käsittelymaksu: 1000 USD per hakemus.
* taustatietojen tarkastelu (eng. due diligence): hakija 7500 USD, tämän puoliso 4000 USD, 16-vuotias tai yli 16-vuotias hakijasta riippuvainen henkilö 4000 USD.
* todistus myönnetystä kansalaisuudesta, rekisteröintitodistus: 250 USD per henkilö.
* passin nopeutettu toimitus: 1200 USD per henkilö.[[52]](#footnote-52)

**Passi**

Dominican valtion ylläpitämillä sivustoilla kansalaisille tarkoitettu passi on hinnoiteltu seuraavasti:

* alle 16-vuotiaan lapsen passi: 27,75 USD.
* aikuisen passi: 55,50 USD.[[53]](#footnote-53)

CBI:n internetsivustojen sijoitusmahdollisuuksissa mainitaan passin nopeutetun toimituksen maksavan 1200 USD per henkilö.[[54]](#footnote-54)

## Lähteet

CBI (Citizenship by Investment)/ Government of Commonwealth of Dominica [päiväämätön]. [verkkosivu] <https://www.cbiu.gov.dm/> (käyty 22.6.2022).

CNBC 11.3.2022. *‘Golden passports’ for the rich face new restrictions in global crackdown on Russian oligarchs*. <https://www.cnbc.com/2022/03/11/russian-oligarchs-golden-passports-for-the-rich-face-new-restrictions.html> (käyty 28.6.2022).

CNG (Caribbean News Global)/ David Jessop 20.4.2022. *Are Caribbean citizenship schemes at an end?* <https://www.caribbeannewsglobal.com/are-caribbean-citizenship-schemes-at-an-end/> (käyty 28.6.2022).

Commonwealth of Dominica

[30.3.2021]. *Application for ePassport or Seafarers’ Identity Document (SID), Instructions on how to complete application.* <https://dominica.gov.dm/images/documents/Instructions_for_ePP_and_SID_Applications__v1_Mar-30-2021.pdf> (käyty 22.6.2022).

29.7.2020. *2020 Commonwealth of Dominica S.R.O.33 Citizenship by Investment (Amendment).* [http://www.dominica.gov.dm/laws/2020/Commonwealth%20of%20Dominica%20Citizenship%20By%20Investment%20(Amendment)%20Reg%202020.pdf](http://www.dominica.gov.dm/laws/2020/Commonwealth%20of%20Dominica%20Citizenship%20By%20Investment%20%28Amendment%29%20Reg%202020.pdf) (käyty 23.6.2022).

CS Global Partners [päiväämätön]. *Dominica Citizenship by Investment*. <https://csglobalpartners.com/citizenship-investment/dominica/> (käyty 22.6.2022).

Dominica Consulate Greece [päiväämätön]. [verkkosivu] <https://dominicaconsulategreece.com/> (käyty 22.6.2022).

European Parliament

9.3.2022a. *MEPs demand a ban on ‘golden passports’ and specific rules for ‘golden visas’*. [verkkosivu] <https://www.europarl.europa.eu/news/en/press-room/20220304IPR24787/meps-demand-a-ban-on-golden-passports-and-specific-rules-for-golden-visas> (käyty 28.6.2022).

9.3.2022b. *Sijoittajien kansalaisuus- ja oleskeluoikeusjärjestelyt (P9\_TA(2022)0065)*. [päätöslauselma] <https://www.europarl.europa.eu/doceo/document/TA-9-2022-0065_FI.html#title1> (käyty 28.6.2022).

Financial Times / PWM (Professional Wealth Management) 8-9/2021*. Special Report: A Guide to Global Citizenship, the 2021CBI Index*. Financial Times Ltd. <https://csglobalpartners.cn/wp-content/uploads/2021/08/CBI-Index-2021.pdf> (käyty 28.6.2022).

Freedom House 28.2.2022. *Freedom in the World 2022: Dominica.* <https://freedomhouse.org/country/dominica/freedom-world/2022> (käyty 30.6.2022)

Government of Dominica Web Portal [päiväämätön]. [verkkosivu] <https://dominica.gov.dm/> (käyty 22.6.2022).

Transparency International 25.1.2022. *Corruption Perceptions Index 2021: Dominica*. <https://www.transparency.org/en/cpi/2021/index/dma> (käyty 30.6.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Commonwealth of Dominica [30.3.2021], s. 5. [↑](#footnote-ref-1)
2. CBI [päiväämätön], [*FAQ’s*](https://www.cbiu.gov.dm/faqs/). [↑](#footnote-ref-2)
3. *Citizenship by investement* tai *economic citizenship -*käsitteisiin viitataan joissain tapauksissa suomenkielisillä nimityksillä ”kultainen passi” tai ”kultainen viisumi”. [↑](#footnote-ref-3)
4. CBI [päiväämätön]. [↑](#footnote-ref-4)
5. Financial Times 8-9/2021, s. 23-25. Vertaillut maat: Dominica, St Kitts & Nevis, Grenada, St Lucia, Antigua & Barbuda, Vanuatu, Malta, Montenegro, Turkki, Egypti, Bulgaria, Itävalta, Jordania ja Kambodzha. [↑](#footnote-ref-5)
6. Transparency International 25.1.2022. [↑](#footnote-ref-6)
7. Freedom House 28.2.2022. [↑](#footnote-ref-7)
8. CNBC 11.3.2022; CNG 20.4.2022; European Parliament 9.3.2022a. [↑](#footnote-ref-8)
9. European Parliament 9.3.2022a; 9.3.2022b. [↑](#footnote-ref-9)
10. CNG 20.4.2022. [↑](#footnote-ref-10)
11. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport). [↑](#footnote-ref-11)
12. CBI [päiväämätön], [*FAQ’s*](https://www.cbiu.gov.dm/faqs/). [↑](#footnote-ref-12)
13. CBI [päiväämätön], [*Investment Options*](https://www.cbiu.gov.dm/investment-options/). [↑](#footnote-ref-13)
14. CBI [päiväämätön], [*Economic Diversification Fund*](https://www.cbiu.gov.dm/investment-options/economic-diversification-fund/). [↑](#footnote-ref-14)
15. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport). [↑](#footnote-ref-15)
16. [*Banned Nationalities*](https://www.cbiu.gov.dm/dominica-citizenship/banned-nationalities/) -kohdassa tarkennetaan pohjoisirakilaisten kieltoa seuraavasti: ”*This includes specific nationals from the Kurdistan region of Iraq, namely nationals from the cities of Erbil, Amedi, Dahuk, Kirkuk, Lalish, Raniya, Soran, Sulaymaniyah and Zakho*.” [↑](#footnote-ref-16)
17. Sivustolla mainitaan Pohjois-Korean ja Sudanin kansalaisten hakemuksissa voivan olla lisäkuluja, mikäli hakijat täyttävät luetellut vaatimukset. [↑](#footnote-ref-17)
18. Sivustolla mainitaan, että ennen vuoden 2022 maaliskuuta saapuneet hakemukset käsitellään. [↑](#footnote-ref-18)
19. CBI [päiväämätön], [*Banned Nationalities*](https://www.cbiu.gov.dm/dominica-citizenship/banned-nationalities/). [↑](#footnote-ref-19)
20. CBI [päiväämätön], [*Exceptions*](https://www.cbiu.gov.dm/dominica-citizenship/). [↑](#footnote-ref-20)
21. CBI [päiväämätön], [*Applying for Citizenship by Investment of Dominica*](https://www.cbiu.gov.dm/dominica-citizenship/how-to-apply/). [↑](#footnote-ref-21)
22. CBI [päiväämätön], [*FAQ’s*](https://www.cbiu.gov.dm/faqs/); Financial Times 8-9/2021, s. 21, 26. [↑](#footnote-ref-22)
23. CBI:n [*Authorised CBI Agents*](https://www.cbiu.gov.dm/dominica-citizenship/authorised-agents/) -luettelo. Sivustolla on myös [*Blacklisted Agents*](https://www.cbiu.gov.dm/dominica-citizenship/blacklisted-agents/) -lista. [↑](#footnote-ref-23)
24. CBI [päiväämätön], [*Applying for Citizenship by Investment of Dominica*](https://www.cbiu.gov.dm/dominica-citizenship/how-to-apply/). [↑](#footnote-ref-24)
25. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport). [↑](#footnote-ref-25)
26. CBI [päiväämätön], [*FAQ’s*](https://www.cbiu.gov.dm/faqs/). [↑](#footnote-ref-26)
27. CBIU-hakemukseen vaadittavat asiakirjat ovat listattuna tämän kyselyvastauksen kuudennessa kysymyksessä. [↑](#footnote-ref-27)
28. Termi, jota CBIU käyttää hyväksytystä päätöksestä on englanniksi ”*approval in principle*”. [↑](#footnote-ref-28)
29. CBI [päiväämätön], [*Applying for Citizenship by Investment of Dominica*](https://www.cbiu.gov.dm/dominica-citizenship/how-to-apply/). [↑](#footnote-ref-29)
30. CBI [päiväämätön], [*FAQ’s*](https://www.cbiu.gov.dm/faqs/). [↑](#footnote-ref-30)
31. CBI [päiväämätön], [*FAQ’s*](https://www.cbiu.gov.dm/faqs/). [↑](#footnote-ref-31)
32. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport) [↑](#footnote-ref-32)
33. CBI [päiväämätön]; Commonwealth of Dominica [30.3.2021], s.3; CS Global Partners. [↑](#footnote-ref-33)
34. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport) [↑](#footnote-ref-34)
35. Commonwealth of Dominica [30.3.2021], s.1. [↑](#footnote-ref-35)
36. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport). [↑](#footnote-ref-36)
37. CBI [päiväämätön], [*Economic Diversification Fund*](https://www.cbiu.gov.dm/investment-options/economic-diversification-fund/). [↑](#footnote-ref-37)
38. Dominica Consulate Greece [päiväämätön], [*Passport Application Requirements*](https://dominicaconsulategreece.com/how-to-obtain-dominica-passport/)*.* [↑](#footnote-ref-38)
39. CBI [päiväämätön], [*Authorised CBI Agents*](https://www.cbiu.gov.dm/dominica-citizenship/authorised-agents/). [↑](#footnote-ref-39)
40. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport). [↑](#footnote-ref-40)
41. CBI [päivämäätön], [*FAQs*](https://www.cbiu.gov.dm/faqs/). [↑](#footnote-ref-41)
42. CBI [päiväämätön], [*FAQs*](https://www.cbiu.gov.dm/faqs/); Common wealth of Dominica 29.7.2020, s.10-13. [↑](#footnote-ref-42)
43. CBI [päiväämätön], [*Applying for Citizenship by Investment of Dominica*](https://www.cbiu.gov.dm/dominica-citizenship/how-to-apply/). [↑](#footnote-ref-43)
44. Kontekstin perusteella kyse on ilmeisesti taloudellisesta tuesta. [↑](#footnote-ref-44)
45. CBI [päivämäätön], [*FAQs*](https://www.cbiu.gov.dm/faqs/); Commonwealth of Dominica 29.7.2020, s.10-13. [↑](#footnote-ref-45)
46. Common wealth of Dominica 29.7.2020, s. 10. [↑](#footnote-ref-46)
47. CBI [päiväämätön], [*Required Documents*](https://www.cbiu.gov.dm/dominica-citizenship/required-documents/). [↑](#footnote-ref-47)
48. Financial Times 8-9/2021, s. 27. [↑](#footnote-ref-48)
49. CBI [päiväämätön], [*Required Documents*](https://www.cbiu.gov.dm/dominica-citizenship/required-documents/). [↑](#footnote-ref-49)
50. CBI [päiväämätön], [*Economic Diversification Fund*](https://www.cbiu.gov.dm/investment-options/economic-diversification-fund/). [↑](#footnote-ref-50)
51. CBI:n [Approved Real Estate Projects](https://www.cbiu.gov.dm/investment-options/approved-real-estate-projects/) -luettelo. [↑](#footnote-ref-51)
52. CBI [päiväämätön], [*Dominica Real Estate Investment*](https://www.cbiu.gov.dm/investment-options/real-estate/). [↑](#footnote-ref-52)
53. Government of Dominica Web Portal [päiväämätön], [*How do I apply for a passport*](https://dominica.gov.dm/services/passports-and-travel-documents-nationals/120-how-do-i-apply-for-a-passport)*.* [↑](#footnote-ref-53)
54. CBI [päiväämätön]. [↑](#footnote-ref-54)